«Հայոց Ցեղասպանութեան 100-րդ տարելիցին ընդառաջ» Լրատւամիջոցների եւ լրագրողների 6-րդ համահայկական համաժողով

(Աղաւնաձոր, 4-6 հոկտ. 2012 թ.)

Զեկոյցի թեման՝

«Հայկական ԶԼՄ-ը եւ համահայկական նշանակութիւն ունեցող հիմնախնդիրները»

Զեկուցաբեր՝ Թեհրանի «Ալիք» օրաթերթի

գլխաւոր խմբագիր Դերենիկ Մելիքեան

ՀՀ Սփիւռքի մեծարգոյ նախարար,

Յարգելի գործընկերներ,

Յարգարժան բարեկամներ,

Հայոց Ցեղասպանութեան 100-րդ տարելիցին ընդառաջ Հայկական մամուլի եւ ԶԼՄ-ների համահայկական 6-րդ խորհրդաժողով թեւակոխելն ինքնին ողջունելի է, քանզի դրանով իսկ արձանագրւած առաջընթացը արդէն փաստ է բոլորիս համար:

Առաջընթաց, որը պէտք է օրէօր զօրեղացնի ու կայացնի հայկական մամուլին՝ ա՛յն առաքելութեան սիրոյն, որն արդէն 6 տարի բնութագրւում է որպէս համահայկական … Սա, անշուշտ, մեծ ու համարձակ քայլ է եւ պատասխանատւութեան ծանրակշիռ հանգամանք, երբ նոյնինքն հայոց մամուլը իր ազգային, պետական թէ հասարակական-ժողովրդագրական ու մէկ խօսքով, աշխարհագրական տարանջատ կարգավիճակով իրենից ներկայացնում է խիստ խայտաբղէտ իրականութիւն:

Սոյն իրողութիւնը որպէս պարտադիր օրինաչափութիւն, թէեւ երկար տարիներ հայ մամուլին ստիպել է շատ պարագաներում տեղայնանալ, ըստ տիրող պայմանների, բայց ամենեւին էլ չի շեղել ու հեռացրել նպատակային, համընդհանուր, համազգային ու համահայկական նշանակութեան հիմնահարցերին սեւեռւելուց:

Հայկական ԶԼՄ-ը թէպէտ այսպէս ասած, համաշխարհայնացման ընդհանուր արժեհամակարգին նաեւ տուրք տալու պարտադիր իրավիճակների են մատնւել, բայցեւայնպէս, յաջողել են ազգային ուրոյն արժեհամակարգին անսալով, չխորթանալ համահայկական տեսլականներից: Դրանց նոյնիսկ չեն խանգարել նոյն գլոբալացման փոխյարաբերութիւններում, նորագոյն հասարակական դրսեւորումներ հանդիսացող «ֆ‎էյսբուքայնացումը», «իւթուբայնացումն» ու «թուիթերայնացումը»: Աւելին, այս վերջինները հասարակական հաղորդակցական ցանցեր լինելուց զատ, վերածւել են նաեւ ու մանաւանդ հաւաքական, համախումբ եղանակով «քաղաքական-քարոզչական ուղենշային գործօնի» եւ ստեղծելով հանրային միտք ու կարծիք, յատկապէս երիտասարդ խաւերի ու միաւորների մօտ, նոյնիսկ համընդհանուր կամքի արտայայտման ազդու միջոց են դարձել: Բաւական է մի պահ վերյիշենք տւեալ դէպքում հայոց իրականութեանն առնչւող վերջին տարիների իրադարձութիւնները, որոնք նմանատիպ շփումների եւ հաղորդակցման գործընթացների միջով անցնելով, համահայկական միտք, կեցւածք ձեւաւորեցին եւ ինչու ոչ, պահանջատիրութեան կռւանների վերածւեցին: Յիշե՛նք դեռ 2005-ի Նախիջեւանեան Հին Ջուղայի խաչքարերի կործանման դէմ համազգային ընդվզումը կամ, 2007-ի մեր եղերաբախտ գործընկերոջ զոհւելու արդիւնքում ստեղծւած ու նոյնքան համահայկական հնչեղութիւն պարունակող «Բոլորս Հրանտ Դինք ենք» երեւոյթը, որով աշխարհին մէկ անգամ եւս ապացուցեցինք մեր համազգային դատի ու պահանջատիրութեան արդարացիութիւնն ու անբեկանելիութիւնը: Յիշե՛նք նաեւ 2009-ի հայ-թուրքական տխրահռչակ պրոտոկոլների ընդմիջից բխող եւ մեր ազգային թէ պետական շահն ու անվտանգութիւնը հարցականի տակ տանող երեւոյթի նկատմամբ ըստ էութեան համազգային ընդդիմութիւնը: Թւարկած օրինակներում, այսօր, առաւել քան երբեւէ, ակներեւ ու անհերքելի է հայկական տպագիր թէ լսա-տեսողական եւ մասնաւորապէս կայքէջային մամուլի եւ հանրային ու հասարակական ցանցերի ազդեցիկ ու արդիւնաւէտ դերակատարութիւնը:

Սիրելի գործընկերներ,

Հայկական մամուլի ու ԶԼՄ-ի առաքելութիւնը համահայկական հիմնախնդիրներում գերազանցապէս իմաստաւորւում է այն ընդհանուր գիտակցութեամբ, երբ նրանց գործունէութեան առանցքում, որպէս հայեցակէտ ու քաղաքական նպատակ, ամրագրւի, պետութիւնը, պետականութիւնը եւ պետականամէտութիւնը, քանզի առաջնակարգօրէն «Մենք ոչ միայն պիտի յայտարարենք, որ պետութիւն ունեցող ազգ ենք, այլ պիտի գործենք որպէս այդպիսին: Այսինքն, պիտի օգտւենք միջազգային սուբիեկտի մեր կարգավիճակից»:

Փաստօրէն, վերջին 20 տարիների անկախ պետականութեան ժամանակաշրջանում, երբ այդպիսին է եղել հայկական պետութեան կեցւածքը (ցաւօք, այդպիսի օրինակները փոքրաթիւ են), համահայկական գերխնդիրներին տէր կանգնելու առումով (զորօրինակ, Հայոց Ցեղասպանութեան վերաբերեալ պահանջատիրութեան միջազգային-միջպետական գործընթացներում կամ, Արցախեան հիմնահարցի կարգաւորման կապակցութեամբ) ունեցել ենք թռիչքային յաջողութիւններ ու նւաճումներ: Իսկ դրա թարմագոյն օրինակը հէնց վերջերս էր, երբ բովանդակ հայութիւնը զգալով պետական նեցուկը, «Համահայկական»-անալու եւս մեծագոյն առիթը ունեցաւ, «Գուրգէն Մարգարեան» երեւոյթի շնորհիւ:

«Այսօր մեր ազգային գոյութիւնը թեւակոխել է նոր փուլ: Մենք վերանւաճել ենք մեր պետականութիւնը, նորից դարձել ենք պետութիւն ունեցող ազգերի ընտրեալ ընտանիքի լիիրաւ անդամ: Մենք իրաւացիօրէն հպարտանում ենք մեր ազգային պետականութեամբ, սակայն, ցաւօք սրտի, դեռեւս թերի ենք օգտագործում այդ պետականութեան ընձեռած հնարաւորութիւնները…»:

Ահաւասիկ, այս ասպարէզում է վերապահւած հայոց մամուլի եւ ԶԼՄ-ների դերակատարումը, պետականակերտման ծանրակշիռ հանգամանքում, այսինքն, անընդհատ մղել, յորդորել, պահանջել (ընդորում քննական-քննադատական սուր, բայց ոչ, ինքնանպատակ եղանակներով), որպէսզի պետութիւնը, իր կառավարական-իշխանական, օրէնսդրական եւ դատական ու վարչական բոլոր ստորոգելիներով օրէօր ընթանայ քաղաքական, իրաւական, ժողովրդավարական արդար համակարգի ու քաղաքացիական հասարակայնութեան լիարժէք կայացմանը: Չէ՞ որ կայացած պետութեամբ ու դրա նեցուկով է պայմանաւորւած որեւիցէ համահայկական նշանակութիւն ունեցող հիմնախնդրի նպաստաւոր լուծումն ու կարգաւորումը, այն էլ, թռիչքաձեւ ձեռքբերումներով: Հետեւաբար, հայկական ԶԼՄ-ն, աւելի քան երբեւէ, վերապահւած է առարկայօրէն լուսարձակի տակ առնել մեր առջեւ ծառացած հիմնախնդիրների թէ՛ սպառնալիք դառնալու վտանգի, եւ թէ՛ առիթ հանդիսանալու հնարաւորութեան հանգամանքները: Իսկ կայացած պետութիւնն է, որ ի զօրու է սպառնալիքները, դրանք լինեն արտաքին թէ՛ ներքին, փոխարինել ու վերածել պատեհ առիթների, մարտահրաւէրները բարեյաջող դիմագրաւելու համար:

Այլապէս, տասնամեակներից ժառանգած համազգային մարտահրաւէրներին անընդհատ գումարւելու են նորերը, այն էլ լոկ սպառնալիքի տեսքով: Ընդորում, ոչ միայն արտաքին, այլեւ ու մանաւանդ, ներքին ու ներազգային ճակատներում, որոնք էլ յանգելու են պետութեան առաւել թուլացմանը: Ցաւօք, 21 տարի անց, դեռեւս նմանատիպ կենսափորձերի ականատեսն ենք նոյնինքն մեր հայրենի երկրում, ազգային-ժողովրդագրական դեմոգրաֆիան խաթարող արտագաղթի ահագնացող երեւոյթով, տնտեսական սրընթաց բեւեռայնացմամբ, հասարակական-իրաւական արդար համակարգի խոցելիութեամբ, որոնք հէնց ազգովի, հայաստանեան թէ՛ արտերկրային հայութեան մասշտաբներում մեղմ ասած, տարակուսանքի ու յուսալքութեան տեղիք են տալիս, պետականակերտման առանց այն էլ տատասկոտ ճանապարհին: Ճանապարհ, որի եզերքներում ուղեկցւած են հայրենի Ջաւախքից սկսած մինչեւ սիրիահայութեան դժւարանցանելի անցակէտերը, որոնք էլ պէտք է յաղթահարւեն ազգովի, համապետական հզօրանքով ու համահայկական կամքի արտայայտութեամբ եւ անշուշտ, հայկական յանձնառու, անաչառ, հայանւէր ու հայրենանւէր մամուլի օգնութեամբ:

Սիրելի գործընկերներ,

Քանի որ այս պատկառելի համաժողովը որպէս բնաբան, ընտրել է «Հայոց Ցեղասպանութեան 100-րդ տարելիցին ընդառաջ» գնալու համահայկական մտածողութեան ու կենսագործման ուղին, թոյլ տւէք զեկոյցս ամփոփել կոնկրետ առաջադրանքով, նոյն համազգային ու համահայկական մտածողութեան նւիրականացման սիրոյն:

Հայոց Ցեղասպանութեան 100-րդ տարելիցի նախաշեմին, 2014 թւականի ամառը համընկնելու է բարեկամ երկիր Իրանի հինաւուրց Ատրպատականում հայոց առաջին սրբավայր-եկեղեցի, 2000-ամեայ հոգեւոր հարստութիւն համարւող Ս. Թադէոս առաքեալի վանքի արդէն մի քանի տարի հայաշխարհի ուշադրութիւնը սեւեռող ուխտագնացութեան 60-րդ ամեակին: Որպէս մեր համահայկական նպատակների կենսագործմանը մեծապէս խթան հանդիսացող եւ այնքան անհրաժեշտ, միասնականութեան արտայայտութիւն, յոյժ նպատակայարմար է, որպէսզի Ս. Թադէի ուխտագնացութեան 60-ամեակը նշանաւորել Ամենայն հայոց եւ Մեծի Տանն Կիլիկիոյ զոյգ կաթողիկոսների խրախուսիչ մասնակցութեամբ, որից յետոյ երկու հայրապետները ձեռք-ձեռքի, հատելով Մայր Արաքսը, մուտք կը գործեն հայրենի երկիր եւ միասնականութեան ոգեղէն լիցքով ընդառաջ կը գնան ազգի 100-ամեայ պահանջատիրութեանը առաւել ներուժ կարողականութիւն հաղորդելու նւիրական գործին:

Շնորհակալութիւն եւ յաջողութիւն, համաժողովի կազմակերպիչներին ու մասնակիցներին:

1- Հայոց պահանջատիրութեան իրաւական հիմունքները (յօդւածների ժողովածու), Արա Պապեան, Երեւան, 2007 թ., էջ 89:

2- Նոյն տեղում, էջ 93: